En nu 47-årig pædagog er stadig forbløffet over, at hendes daværende chef for otte år siden fik intime oplysninger om hendes sygdom. Oplysninger, som hun troede var sagt i fortrolighed mellem hende og lægen.

»Jeg blev meget rystet over, at lederen i vuggestuen fik oplysningerne om, at jeg for eksempel græd meget og havde svært ved at komme ud af sengen om morgenen. Tænk, hvis jeg havde talt med lægen om mit sexliv, og det var gået videre til chefen«, siger pædagogen, som ønsker at være anonym, da hun for længst er begyndt i nyt job og har taget fat på et nyt liv.

Det var i forbindelse med et sygdomsforløb i 2009, at hendes chef fik oplysninger om, hvad hun havde talt med lægen om. Siden har hun med hjælp fra sit fagforbund, Bupl, forsøgt at få kendt det ulovligt, at de ting, som hun troede, hun talte i fortrolig med sin læge om, endte hos lederen og forældrebestyrelsen i den vuggestue på den københavnske vestegn, hvor hun arbejdede dengang.